softcatala/Softcatala-Web-Texts-Dataset huggingface dataset:
Softcatalà estrena un podcast sobre llengua i tecnologia
2020-09-27 13:21:27

## “Quinze glaçons d’hidrogen” es publicarà l’últim cap de setmana de cada mes.

Coincidint amb l’inici del curs, Softcatalà posa en marxa un podcast de llengua i tecnologia que, inicialment, tindrà una periodicitat mensual. Es tracta de petits episodis, d’uns quinze minuts de durada, que contenen píndoles informatives i d’entreteniment al voltant de la llengua en el seu àmbit més tecnològic. S’ha decidit titular-lo “Quinze glaçons d’hidrogen” en referència al pangrama català més popular, usat habitualment per a la previsualització dels tipus de lletra en els ordinadors.

### El podcast de llengua i tecnologia

De la mà d’[Aleix Vidal](https://www.softcatala.org/membres/leixet/), es podran escoltar des de recomanacions de programari en català fins a curiositats lingüístiques del corrector gramatical. Es descobriran els diversos projectes que té l’associació entre mans, així com anècdotes i secrets de la història de Softcatalà. També hi haurà lloc per a l’humor i les tecnologies més emergents, com les relacionades amb la síntesi de veu i el reconeixement de la parla, punts en què el català necessita una forta empenta. Tot això tindrà lloc en una mena de taverna un poc estranya, on se serveixen aperitius digitals, tapes de refranys i vasos de beguda amb glaçons d’hidrogen. Una taverna on també es coneixeran diferents [membres](https://www.softcatala.org/membres/) i col·laboradors de l’entitat, gent que, de forma voluntària, fa caminar aquesta associació que ja té més de vint anys.  «Aviat farem un quart de segle i tot just ara comencem a fer un podcast? I per què un podcast i no un canal de YouTube? O un perfil a TikTok? Doncs perquè som així, tenim el nostre ritme, i ens agrada!» El primer episodi es pot escoltar [aquí](https://www.softcatala.org/podcasts/quinze-glacons-hidrogen/quinze-glacons-1-hidrogen-hipercomplex/) i també a les plataformes de podcasts més populars. Tots els continguts, música i efectes utilitzats en cada episodi són lliures. El mateix podcast de llengua i tecnologia es publica sota una llicència CC-BY-SA de manera que, qualsevol oient, podrà usar-ne fragments i distribuir-los o reutilitzar-los lliurement pel que cregui oportú. [caption id="attachment_15111" align="alignleft" width="195"][![Quinze glaçons 1: Hidrogen hipercomplex](https://www.softcatala.org/uploads/2020/09/quinze-glacons-1-hidrogen-hipercomplex-300x300.png)](https://www.softcatala.org/podcasts/quinze-glacons-hidrogen/quinze-glacons-1-hidrogen-hipercomplex/) Quinze glaçons 1: Hidrogen hipercomplex, amb Aleix Vidal[/caption] 

### Quant a Softcatalà

Softcatalà intenta, amb aquest nou format, seguir promovent l’ús del català a Internet i a les noves tecnologies. Les persones que formen part de Softcatalà col·laboren de manera desinteressada per a dur endavant l’entitat. Si qualsevol persona vol participar, trobarà més informació a la seva [pàgina web](https://www.softcatala.org/col%C2%B7laboreu/raons-per-col%C2%B7laborar/).
Publiquem un model wav2vec2 de reconeixement de la parla en català
2021-03-30 11:34:12

Aquesta setmana el company de Softcatalà [Ciaran O'Reilly](https://twitter.com/ccoreilly) ha publicat el primer model de reconeixement de veu basat [wav2vec2](https://huggingface.co/transformers/model_doc/wav2vec2.html#overview). Podeu provar-lo, amb el micròfon o pujant un fitxer d'àudio, a la plataforma [Huggingface](https://huggingface.co/ccoreilly/wav2vec2-large-xlsr-catala). El model té una taxa d’error WER de només 7,57%! Us explicarem per què aquesta fita és important i que representa. Hem usat el corpus de Common Voice en català per a entrenar-ho, que conté 750 hores de veu enregistrades en dos anys i mig per més de 5.300 col·laboradors de diferents edats, gèneres i accents. Aquest corpus és clau per a construir sistemes de reconeixement de parla que incloguin la diversitat. Avui mateix, #CommonVoiceCAT segueix creixent, ja tenim 856 hores enregistrades i 725 de validades. Hem deixat enrere el francès (743/675) i de mica en mica reduïm distància amb l'alemany (895/843). Us animem a participar-hi: <https://commonvoice.mozilla.org/ca> Hem usat un segon corpus [ParlamentParla](https://www.openslr.org/59/) creat per [Collectivat.cat](https://collectivat.cat/) (@collectivat.cat) que inclou 90 hores de veu del Parlament de Catalunya. També esperem veure aviat els primers fruits del [projecte Aina](https://politiquesdigitals.gencat.cat/ca/tic/aina-el-projecte-per-garantir-el-catala-en-lera-digital/) en matèria de veu, que segur sumaran en positiu a aquests corpus ja existents. Cal agrair el paper de les diferents comunitats que creen corpus lliures i els comparteixen. Són els pilars de la feina que compartim avui. L’altre fet important és els avanços tecnològics com els models d’aprenentatge automàtic wav2vec2 permeten a llengües minoritzades crear els seus propis models de reconeixement de la veu amb poques dades i poc esforç computacional. Estem segurs que aviat hi haurà una eclosió de models reconeixement de la parla disponibles en català (i altres llengües) de diferents qualitats i adaptats a diferents tasques (generals, atenció al client, videojocs, etc.). Per últim, reconèixer iniciatives com [Huggingface](https://huggingface.co/) (on s’han publicat els models), que permeten que milers de desenvolupadors puguin incloure de forma molt senzilla aquests models de reconeixement de la parla. Aquest és una nova fita perquè les torradores entenguin català ho tinguem més a prop.
Presentació de ‘Les nostres comparances’, d’Eugeni S. Reig
2021-04-27 17:30:42

València, 23 d’abril de 2021. El recull de modismes comparatius valencians d’Eugeni S. Reig Les nostres comparances ja és una realitat. Aquest projecte s’ha fet amb la col·laboració de [Rodamots](https://rodamots.cat/) i [Softvalencià](https://www.softvalencia.org/), que hi ha aportat la programació de la pàgina web. El recull es compon de més de 3.500 modismes comparatius d’igualtat, inferioritat i superioritat, i és d’accés públic i gratuït en l’enllaç [https://reig.lletres.net/comparances/](https://reig.lletres.net/comparances/). L’autor desitja que aquest treball siga d’utilitat per a les noves generacions d’escriptors i escriptores, i espera que puguen enriquir el seu vocabulari amb comparances que de segur han sentit en més d’una ocasió. Softcatalà viu aquesta presentació amb molta il·lusió, perquè amb aquest nou contingut es promou la presència de la llengua catalana a Internet i es difon la seua diversitat i riquesa. Tenir aquest recull publicat a Internet, amb accés públic i un cercador senzill i útil, és un gran recurs lingüístic per al valencià i per al conjunt del català.  Cal agrair enormement la faena d’Eugeni S. Reig i la generositat de permetre que la seua obra passe a ser un bé accessible per a tothom. Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a[ https://www.softcatala.org](https://www.softcatala.org).
Presentem un traductor alemany - català basat en xarxes neuronals
2021-06-04 17:37:02

[![](https://www.softcatala.org/uploads/2021/06/TraductorCatalàAlemany-300x300.jpg)](https://www.softcatala.org/uploads/2021/06/TraductorCatalàAlemany.jpg) Hem publicat un nou traductor automàtic alemany-català i català-alemany basat en tecnologia de xarxes neuronals, un camp dins de l'aprenentatge automàtic. Podeu accedir-hi amb l'enllaç <https://www.softcatala.org/traductor/>. La incorporació d'aquesta nova llengua, que fins ara no oferíem, suposa un pas més per a la llengua catalana, ja que actualment tots els serveis que existeixen de traducció català a alemany amb tecnologies neuronals són de pagament, com per exemple Google Translate, que cobra per cada crida al seu sistema o si voleu traduir fitxers. Softcatalà publica en obert els seus esforços i posa el servei a disposició pública, tant per al seu ús com per al seu estudi i millora. Per als usuaris avançats, posem a l'abast de tothom [la tecnologia](https://github.com/Softcatala/nmt-softcatala) que usem, de manera lliure i oberta, perquè tothom la pugui instal·lar en el seu maquinari, estudiar o millorar. Com a part d'aquest procés, també hem recollit i elaborat corpus bilingues lliures per a l'alemany - català (vegeu [corpus de-ca](https://github.com/Softcatala/de-ca-corpus)). Si teniu cap pregunta o qüestió, podeu unir-vos al grup públic del Telegram [Softcatalà - Diccionaris, correctors i traductors](https://t.me/Softcatala_TecnoLlengua).   Imatge principal basada en l'obra de Giulia Pex (<https://commons.wikimedia.org/w/index.php?curid=70687207)>, llicenciada sota CC BY-SA 4.0
Presentem 14 models de traducció neuronals i les dades obertes que permeten crear-los
2021-11-08 20:52:20

A partir d’avui el [traductor de Softcatalà](https://www.softcatala.org/traductor/) disposa de dos nous parells de llengües, català-italià i neerlandès-català, que s’afegeixen als idiomes ja existents. També són novetat els parells català-francès i català-portuguès amb tecnologia neuronal, que tenen una qualitat més alta que el sistema que usàvem abans. A més, publiquem 14 models de traducció neuronal, que són els models lliures amb millor qualitat que s’han publicat fins ara per al català (segons avaluació externa). Aquests models es poden fer servir lliurement, tant des del web de Softcatalà com des del vostre propi ordinador. Publiquem dos nous corpus que permeten crear models de traducció neuronal en parells de llengües nous. La importància de la traducció  Els traductors automàtics redueixen el temps i el cost de la traducció de manera considerable. En la nostra experiència en traducció informàtica, poden reduir el temps fins a una tercera part. Fan possibles edicions de diaris en català, programari informàtic, així com dotzenes de projectes d’altres empreses, especialment de l’àmbit públic i universitari, que d’altra manera no serien possibles. Sense la traducció automàtica, tindríem molta menys producció de productes i serveis en català. Corpus i dades obertes [Publiquem dos](https://github.com/Softcatala/parallel-catalan-corpus/) nous corpus ([Europarl](https://www.statmt.org/europarl/) i [Tilde)](https://tilde-model.s3-eu-west-1.amazonaws.com/Tilde_MODEL_Corpus.html) que són claus per a permetre la creació de nous models neuronals. El corpus de l’Europarl conté textos dels procediments del Parlament Europeu. El corpus que publiquem conté 1,9 milions de frases alineades del català a l’anglès. El corpus TildeModel conté dades recopilades de llocs web del sector públic i conté 3,4 milions de frases. Aquests dos corpus s’han creat traduint del castellà al català usant Apertium, que té una qualitat alta en aquest parell de llengües. A través d’aquests corpus podem pivotar a llengües com neerlandès-català o altres de què fins ara no teníem prou corpus per a crear models de traducció neuronal. Models Els models es poden baixar des del repositori <https://github.com/Softcatala/nmt-models> i es poden fer servir amb el motor OpenNMT. Els models s’han optimitzat amb el corpus [Flores101](https://github.com/facebookresearch/flores), un corpus d’avaluació de sistemes de traducció automàtica publicat aquest any per Facebook. Tots els models compleixen la nova normativa publicada pel DIEC el 2017, i són capaços d’entendre textos amb normativa antiga i nova, però, en traduir al català, sempre generen la nova. Quant a Softcatalà Softcatalà és una associació sense afany de lucre que treballa per la normalització de la llengua catalana en l’àmbit d’internet i les noves tecnologies, a partir de la traducció de programari lliure i de distribució gratuïta. Per a més informació, podeu consultar el lloc web[ https://www.softcatala.org](https://www.softcatala.org).
Taller per a organitzar els continguts del nostre web. Et necessitem!
2021-12-04 12:47:07

Dissabte 18 desembre 2021, a les 11 h, a l’Espai Vilaweb. [Apunta-t’hi!](https://docs.google.com/forms/d/e/1FAIpQLSdUR5J2OHVeQ0oua9rDhnOv_Cvyb0qhyeHKrzVVdb44I60l5g/viewform) A Softcatalà organitzem un taller que ens ajudi a organitzar els continguts del nostre web. I necessitem la teva ajuda! Els nostres serveis no tenen cap altre destinatari que els nostres usuaris, i qui millor que tu, si ets usuari actual o potencial de Softcatalà, per donar-nos la teva opinió. En què consisteix el taller? La tècnica que utilitzarem és la d'ordenació de targetes (Card sorting, en anglès). És un joc en el qual cada participant ha de classificar el joc de targetes que se li proporciona. Cada targeta conté el títol d'una categoria, i cal que, de manera individual, es creïn grups de categories que tinguin sentit per cadascú. Per exemple, si quatre targetes tenen els següents títols: Poma, Formatge, Pera, Iogurt, es poden fer dos grups: Poma i Pera (Fruita), Formatge i Iogurt (Làctics) Quan i on es fa el taller? El taller es farà el dissabte 18 de desembre, d'11 a 12 del matí, a l'Espai VilaWeb (carrer de Ferlandina, 43, 08001 Barcelona) Com m'hi apunto? T'hi pots apuntar omplint [aquest formulari](https://docs.google.com/forms/d/e/1FAIpQLSdUR5J2OHVeQ0oua9rDhnOv_Cvyb0qhyeHKrzVVdb44I60l5g/viewform). Ens posarem en contacte amb tu. I jo, què n'obtinc? A part d'ajudar-nos a fer que puguem oferir un millor servei en el futur, et convidarem a esmorzar i tindràs un petit obsequi de Softcatalà. [![](https://www.softcatala.org/uploads/2021/12/sessio-taller-01-1-1-1024x576.jpg)](https://www.softcatala.org/uploads/2021/12/sessio-taller-01-1-1-scaled.jpg)